V roku 2021 nás opustili členovia našej ZO: Vincent Bálint z Rozhanoviec, Ing. Jaroslav Bolda z KE, Július Kovalčin z Barce, ako 90 ročný nás opustil Ladislav Lacko z Valalík, Július Šivák Seňa a Vojtech Štiblár Košice. Prednedávnom aj p. Šimon zo Sokoľa. Vzdajme úctu, týmto našim už bývalým členom.

Vážené dámy, vážení páni.

Hodnotiaca správa

Výbor ZO AVS KE zasadal v r. 2021 4 x. Zasadal podľa potreby. Výbor zasadal v mesiacoch jún, august, september a november. Aj rok 2021, tak isto ako rok 2020 sa niesol na vlne covidu a s ňou súvisiacich opatreniach.

VČS sa minulý rok konala v netradičnom termíne 21. augusta 2021 na UVLF, Komenského 73, KE. Bola to dokopy VČS aj vč. nedeľa. Zúčastnilo sa ho 151 našich členov. Uskutočnili sa voľby po piatich rokoch. Bol zvolený nový výbor v zložení predseda Michal Šimko, tajomník Ing. Jaroslav Gasper, členovia výboru: Ing. Imrich Harman, Ing. Dušan Dudjak, Milan Toth zo Seni, Jozef Kľučár a MVDr. Ľudovít Kaiser. Za predsedu KRK bol zvolený Peter Jurdák a za členov : Eduard Grega a Peter Lacko z Hodkoviec.  Na zasadnutia VS boli pozývaní aj Richard Gaško, Dominik POšivák a Slavomír Kántor. Z uznesení prijatých na VČS sme schválili rozpočet na rok 2021, paušálny mesačný príspevok tajomníkovi vo výške 200 € mesačne, zníženie platby do SVPF za jedno včelstvo z 0,10 € na 0,05 € a nákup odvlhčovača do garáže. Nákup odvlhčovača sa nakoniec nerealizoval. Na VČS sa vydávali lieky.

Plánovali sme uskutočniť zájazd na Apislaviu v Minsku ale tá bola zrušená kvôli protipandemickým opatreniam.

Prednášky pre členov sa konali v roku 2021 2x a to on line spôsobom. Prednášal Ing. Jaroslav Gasper a Rudolf Moravčík – Históriu včelárstva.
Výstava v BZ UPJŠ v KE sa nekonala dva roky, uvidíme či sa tohto roku bude konať.
Celoslovenská AVS má 7 ZO a podľa CEHZ mala k 31. 12. 2021 917 členov a 18 194 včelstiev. AVS funguje bez hádok. Tajomníkom aj zastupujúcim predsedom bol Ing. Jaroslav Gasper, až do zasadnutia Snemu AVS 2. 12. 2021, na ktorom bol zvolený za predsedu AVS Ján Šoltýs z Bardejovskej ZO AVS. V SZV je stále vo VV SZV opozícia voči predsedovi Ing. Rusnákovi, ktorý bol zvolený po Ing. Gálovi za predsedu SZV. A sú tam túžby a priania, aby sme sa vrátili naspäť do SZV. AVS je tretia najväčšia organizácia na SR, po SZV a SVS z 12 včelárskych organizácií zaevidovaných v CEHZ.

 Časopis „Slovenský včelár 2021“, si objednalo 136 členov. Čas. Včelár sme objednali 7 ks. Okrem toho ste si ešte objednali čas. Moderní včelar 15 ks a OVP 12 ks.
Rok 2021 sme začínali so sumou 13 770,69 € a hospodársky rok sme ukončili so sumou 18 766,48 €. Rozpočet schválený na minulej VČS bol aj dodržaný. Príjmy sme mali vyššie ako bol plán a výdavky sme mali nižšie ako boli plánované.
 Z NPSRSV sme v podpornom období 2020-2021 čerpali prostriedky v sume **36 753,37 €.** Z roka na rok čerpáme stále viac prostriedkov, je pravda, že nám pribúdajú aj včelári a včelstvá. Od kedy sme odišli zo SZV a vstúpili sme do AVS, máme preplatené všetky požiadavky v maximálne možnej sume. Nikomu nebolo krátené. Čerpali sme prostriedky na 2 prednášky, techn. pomoc, nákup liečiv, aplikácia aerosolu, prehliadky včelstiev, sezónny presun včelstiev, nákup včelích matiek. Aj teraz robte nákupy do 1. júla, potom už ide boj s časom. A radšej potom kupujte až od 1. augusta, kedy začína nové podporné obdobie. Len nezabudnite odovzdať „Žiadosti“, dneska je posledný termín na odovzdanie. Každý kto podá materiály vyžadované k preplateniu, nech si urobí kópie a drží ich doma aspoň 5 rokov pre prípadnú kontrolu.

Počet členov k 31 . 12. 2021 sme mali 455. Počet včelstiev máme dlhodobo najvyšší čo sa týka všetkých včelárskych organizácií na SR. V r. 2021 (31. december) sme dosiahli 8 544 včelstiev. Členov máme zo celého SR. Najviac máme z košického kraja 396 členov, potom je PO 21, potom nasleduje NR kraj s 11 členmi, ďalej ZA 9 členov, BB traja a zo západného SR t.j. TT a BA máme po jednom členovi. Dotácia na opeľovaciu činnosť nám nabehla na účet 21. decembra 2021. Bol problém s vyplácaním dotácií, keďže boli v platnosti vládne opatrenia ohľadom covidovej chrípky. Dotácia na opeľovaciu činnosť činila 4 €/včelstvo. Spolu za ZO to bolo 35092 €. Dotácia sa vydávala na počet včelstiev v CEHZ k 31. máju 2021. Tí, ktorí získali včelstvá až po tomto termíne alebo neboli v CEHZ nedostali dotáciu. Vekový priemer našej ZO je 57 rokov. Najstarším členom je p. Ambróz zo Slanca, ktorý v decembri dovŕši vek 93 rokov a po ňom nasleduje p. Čelinák z Koš. Polianky, ktorý bude mať tiež v decembri 92 rokov. Tretím v poradí najstarším je Andrej Lukáč z KE, ktorý v októbri dovŕši 91 rokov. Máme aj člena, ktorý za svoje zásluhy získal čestné členstvo, je ním p. Ilenin.

August-september boli urobené prehliadky na MVP v okrese KE-mesto + kvôli zisťovaniu počtu včelstiev, ktoré treba nahlásiť do CEHZ ku 5. sept. bežného roka. Z RVPS KE-okolie nemáme už tretí rok uzatvorenú zmluvu o prehliadkach včelstiev. Vieme, že niektorí AÚVL podpísali samostatne dohody o prehliadkach s RVPS KE-okolie. Zdravotný stav včelstiev je v plnej kompetencii ŠVPS. Minulý rok boli objednané lieky v počte avartin 474 balení /pokles/, Ekopol 868 balení /nárast/, Formidol 69 balení /nárast/, gabon 30 balení /nárast/, Varidol 125mg 757 ks /nárast/, varromed 28 ks /nárast/ a fumigačné pásiky 66 balení /nárast/. Lieky objednávame od predajcov, ktorí dajú najnižšie ceny. Kto si lieky objedná, mal by si ich aj prevziať. Máme to aj v uznesení, že kto si lieky neprevezme, mali by ich dotyční zaplatiť ak sa ich nepodarí predať ďalším záujemcom. Zase vám tie lieky nikto neprinesie až domov alebo rovno do úľa. Treba si po ne prísť v termín keď sa vydávajú tieto lieky. A hlavný termín výdaja liečiv je na včelárskej nedeli. Keď si niekto zakúpi lieky mimo ZO, tieto lieky sa nepreplácajú.

Na kočovanie čerpali financie 22 členovia čo je pokles o troch členov oproti minulému roku. Štyria naši členovia boli v r. 2021 aj členmi Združenia chovateľov vč. matiek, z toho traja sú z KE a okolia. Kočovníci aj chovatelia matiek si musia dať vyšetriť melivo zo zmesnej vzorky max. 25 včelstiev do konca marca. Kočovníci musia z takého množstva včelstiev koľkými kočujú a chovatelia matiek z minimálne 35- tich včelstiev. Kočovníci musia elektronicky nahlásiť plán kočovania a až tak môže RVPS vydať sprievodný doklad.

19. mája 2021 sme mali kontrolu z PPA regionálneho pracoviska Prešov kontrolu na čerpanie prosriedkov podľa NV 337/2019. Kontrola nenašla žiadne pochybenia.

V r. 2021 nám nebola hlásená žiadna škodová udalosť. Rok 2021 sme ukončili na SVPF so sumou 3932,77 €. Minulý rok sme v uznesení znížili platbu poistného za jedno včelstvo z 0,10 € na 0,05 €.
Paseka vo Vyšnom Opátskom je v prenájme u Ivony Popovičovej, ďalšia nehnuteľnosť je garáž zakúpená na Terase. Ku koncu roku sa nám podarilo cez predsedu ZO AVS KE p. Šimka vybaviť miestnosť pre potreby včelárskej organizácie. Knižnicu aj materiály z garáže sme presunuli do vč. miestnosti, ktorá sa nachádza v bývalej budove inžinierskych stavieb na ul. Pri hati1, na poschodí. V decembri bola garáž prenajatá firmou Madal Bal s.r.o. na obdobie 5 rokov.

Ďakujem Vám veľmi pekne a v diskusii sa môžete vyjadriť ku jednotlivým témam. Tajomník ZO AVS KE, Ing. Jaroslav Gasper PhD.